洞庭湖
作者：宋之問
朝代：唐

paragraphs: 地盡天水合，朝及洞庭湖。
初日當中涌，莫辨東西隅。
晶耀目何在，瀅熒心欲無。
靈光晏海若，游氣耿天吳。
張樂軒皇至，征苗夏禹徂。
楚臣悲落葉，堯女泣蒼梧。
野積九江潤，山通五嶽圖。
風恬魚自躍，雲夕雁相呼。
獨此臨泛漾，浩將人代殊。
永言洗氛濁，卒歲爲清娛。
要使功成退，徒勞越大夫。